बीते सोमवार की शाम को चुनाव प्रचार के बंद होने के बाद प्रथम चरण के चुनाव मतदान की बेला से एक दिन पूर्व आज प्रत्याशी व प्रशासन दोनों मतदाताओं को ज्यादा से ज्यादा मतदेय स्थलों तक लाने की कसरत करते रहे। हैदरगढ़, दरियाबाद, रामनगर, कुर्सी, जैदपुर, बाराबंकी विधानसभाओं में सियासी गतिविधियां जारी तो रहीं लेकिन सादगी व गुपचुप सक्रियता के साथ। चुनाव में लगे अधिकारी अथवा प्रेक्षक मतदान के दौरान मतदाताओं को कोई परेशानी न हो, कोई भी अराजकतत्व किसी भी प्रकार की गड़बड़ी न फैला पाये। ऐसे सभी बिन्दुओं पर अधिकारियों के द्वारा गहन चर्चा व मंत्रणा की गयी। मतदान उत्सव में इस बार युवाओं का भी काफी वोट बढ़ा है। इस क्रम में बाराबंकी विधानसभा में भाजपा के प्रत्याशी संतोष सिंह, सपा प्रत्याशी सुरेश यादव धर्मराज, बसपा प्रत्याशी संग्राम सिंह वर्मा, निर्दलीय प्रत्याशी मुकेश सिंह, कांग्रेस प्रत्याशी छोटेलाल यादव, पीस पार्टी अजय वर्मा सहित कुल 26 प्रत्याशी अपना भाग्य आजमा रहे हैं। यहां पर कुल 177610 पुरूष तथा 149059 महिला मतदाता सहित 326669 मतदाता हैं। बीएलओ के द्वारा 251718 पर्चियां वितरित भी की जा चुकी हैं। विधानसभा में कुल 322 पोलिंग बूथ हैं।